የአጼ ቴዎድሮስ የዘመናዊነት ሕልም ለጥቀው ከመጡት ነገስታት ጋር ሲነጻጸር ትልቅ ሥፍራ ላይ የሚያስቀምጠው ሥልጣኔን ሀገር በቀል ለማድረግ የሄዱበት ርቀት ነው፡፡ የንጉሱ የዘመናዊነት አተያይ ከውስጥ ወደ ወጪ የተቀሰተ ነበር፡፡ ሀገሪቱ ያፈራቻቸውን የምርምርና የዕውቀት ድርሳናትን ከየተሸሸጉበት አድባራት በማስወጣት ትልቁን ቤተ - መጽሐፍት መቅደላ ላይ አቋቋሙ፡፡ የዚህም ምክንያት የሀገራቸው ሕዝብ ዘንግቶት የኖረውን ጥንታዊ ፍልስፍና፣ ምርምርና ዕውቀት ከራሱ ማሕጸን በወጡ ጥልቅ አሳቢዎች ለማነጽ ነበር፡፡ ይህ መታነጽ ውሎ አድሮ ለዘመናዊ ሥልጣኔ የተዘጋጀ ሥልጡን ማኅበረሰብን ይወልዳል፡፡ በዚህም የተነሳ ዘመናዊ ሥልጣኔ ተፈጥሯዊ በሆነ መንገድ፣ ከሀገር በቀል በተገኙ ልምዶች፣ ዕውቀቶች እና ተሞክሮዎች መፋፋም ይጀምራል ማለት ነው፡፡
